CELEX: 32018R0307
Language: mt
Date: 2018-02-28 00:00:00
Title: Regolament ta' Implimentazzjoni tal-Kummissjoni (UE) 2018/307 tat-28 ta' Frar 2018 dwar l-estensjoni ta' garanziji speċjali li jikkonċernaw is-Salmonella spp. stabbiliti fir-Regolament (KE) Nru 853/2004 tal-Parlament Ewropew u tal-Kunsill, għal-laħam li joriġina mit-tiġieġ tas-simna (Gallus gallus) maħsub għad-Danimarka (Test b'rilevanza għaż-ŻEE. )

2.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 60/5
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/307
   tat-28 ta' Frar 2018
   dwar l-estensjoni ta' garanziji speċjali li jikkonċernaw is-Salmonella spp. stabbiliti fir-Regolament (KE) Nru 853/2004 tal-Parlament Ewropew u tal-Kunsill, għal-laħam li joriġina mit-tiġieġ tas-simna (Gallus gallus) maħsub għad-Danimarka
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b'mod partikolari l-Artikolu 8(3)(b) tiegħu,
   Billi:
   
               (1)
            
            
               Ir-Regolament (KE) Nru 853/2004 jistabbilixxi ċerti regoli speċifiċi dwar l-iġjene għall-ikel li joriġina mill-annimali għall-operaturi tan-negozju tal-ikel, b'ċerti garanziji speċjali għal ċertu ikel li joriġina mill-annimali maħsub għas-swieq tal-Finlandja u tal-Iżvezja. Għaldaqstant, l-operaturi tan-negozju tal-ikel li beħsiebhom iqiegħdu fis-suq laħam minn annimali speċifikati f'dawk l-Istati Membri jridu jikkonformaw ma' ċerti regoli fir-rigward tas-Salmonella. Barra minn hekk, il-konsenji ta' dan il-laħam iridu jkunu akkumpanjati minn dokument kummerċjali li jiddikjara li twettaq test mikrobijoloġiku b'riżultati negattivi skont il-leġiżlazzjoni tal-Unjoni.
            
         
               (2)
            
            
               Minbarra dan, ir-Regolament tal-Kummissjoni (KE) Nru 1688/2005 (2) jispeċifika dawk il-garanziji speċjali, li jistabbilixxu r-regoli dwar il-kampjunar ta' dan il-laħam u l-metodi mikrobijoloġiċi għall-eżami ta' dawk il-kampjuni. Jistabbilixxi wkoll mudell dokument kummerċjali li jakkumpanja l-konsenji tal-laħam.
            
         
               (3)
            
            
               Fil-5 ta' Ottubru 2007, l-Amministrazzjoni Veterinarja u Alimentari Daniża ressqet applikazzjoni lill-Kummissjoni għal garanziji speċjali biex jiġu awtorizzati għad-Danimarka fir-rigward tas-Salmonella fil-laħam li joriġina mit-tiġieġ tas-simna (Gallus gallus) għad-Danimarka kollha skont ir-Regolament (KE) Nru 853/2004. L-applikazzjoni tinkludi deskrizzjoni tal-Programm Daniż ta' Kontroll tas-Salmonella għal-laħam li ġej mit-tiġieġ tas-simna (Gallus gallus).
            
         
               (4)
            
            
               Matul il-laqgħa tiegħu tat-18 ta' Ġunju 2008, il-Kumitat Permanenti dwar il-Katina Alimentari u s-Saħħa tal-Annimali qabel dwar dokument ta' ħidma tal-persunal tal-Kummissjoni intitolat “Dokument ta' gwida dwar ir-rekwiżiti minimi għall-programmi ta' kontroll tas-Salmonella li jridu jiġu rikonoxxuti bħala ekwivalenti għal dawk approvati għall-Iżvezja u għall-Finlandja fir-rigward tal-laħam u l-bajd tal-Gallus gallus
                   (3)” (id-“Dokument ta' gwida”).
            
         
               (5)
            
            
               Il-Programm ta' Kontroll tas-Salmonella Daniż għal-laħam li joriġina mit-tiġieġ tas-simna (Gallus gallus) jitqies bħala ekwivalenti għal dak approvat għall-Finlandja u għall-Iżvezja u hu konformi mad-Dokument ta' gwida. Madankollu, l-prevalenza tas-Salmonella fil-qatgħat ta' Gallus gallus għat-tnissil kienet ogħla mil-limitu massimu propost fid-Dokument ta' gwida, u għalhekk ma setgħetx titqies bħala ekwivalenti għas-sitwazzjoni fil-Findlandja u fl-Iżvezja.
            
         
               (6)
            
            
               Fis-6 ta' Frar 2017, l-Amministrazzjoni Veterinarja u Alimentari Daniża għaddiet dejta dwar il-prevalenza tas-Salmonella fil-qatgħat ta' tiġieġ Gallus gallus għat-tnissil, fit-tiġieġ adulti għat-tnissil, fit-tiġieġ tas-simna u l-laħam tal-Gallus gallus għall-perjodu bejn l-2011-2016. Il-prevalenzi għall-2015-2016 huma skont il-limiti massimi stabbiliti fid-Dokument ta' gwida.
            
         
               (7)
            
            
               Għaldaqstant, il-garanziji speċjali jenħtieġ li jiġu estiżi għall-konsenji tal-laħam mit-tiġieġ tas-simna (Gallus gallus) maħsub għad-Danimarka. Barra minn hekk, ir-regoli stabbiliti fir-Regolament (KE) Nru 1688/2005 dwar it-teħid ta' kampjuni ta' dan il-laħam, il-metodi mikrobijoloġiċi għall-eżami ta' dawk il-kampjuni u d-dokument kummerċjali, jenħtieġ li japplikaw għal dawn il-konsenji.
            
         
               (8)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Id-Danimarka hi awtorizzata tapplika l-garanziji speċjali dwar is-Salmonella spp. stabbiliti fl-Artikolu 8(2) tar-Regolament (KE) Nru 853/2004 għall-konsenji tal-laħam li joriġina mit-tiġieġ tas-simna (Gallus gallus), kif definit fil-punt 1.1 tal-Anness I ta' dak ir-Regolament, maħsub għad-Danimarka.
   Artikolu 2
   Il-konsenji tal-laħam imsemmija fl-Artikolu 1 għandhom ikunu akkumpanjati minn ċertifikat li jikkonforma mal-mudell previst fl-Anness IV tar-Regolament (KE) Nru 1688/2005.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Frar 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 139, 30.4.2004, p. 55.
   
      (2)  Ir-Regolament tal-Kummissjoni (KE) Nru 1688/2005 tal-14 ta' Ottubru 2005 li jimplimenta r-Regolament (KE) Nru 853/2004 tal-Parlament Ewropew u tal-Kunsill fir-rigward ta' garanziji speċjali li jikkonċernaw is-salmonella għall-konsenji lejn il-Finlandja u l-Iżvezja ta' ċertu laħam u bajd (ĠU L 271, 15.10.2005, p. 17).
   
      (3)  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf